I. Mikloš, podpredseda vlády a minister financií SR: (2004-03-17):
Po prvé, chcem povedať, že na väčšinu tých vecí, lebo väčšina vecí sa týkala tých špeciálnych, špecifických skupín obyvateľstva, odpovedal pán minister Kaník, ale ja súhlasím s tým, že naozaj nikdy sa takéto zmeny a reformy nedajú robiť tak, aby sa domyslel úplne každý detail, čiže aj to, čo hovoril pán poslanec Blajsko, aj to, čo hovorila pani poslankyňa Angyalová a ďalší si myslím, že sú veci, o ktorých diskutujme, v ktorých hľadajme, a ak  treba ten systém korigovať, tak my sme otvorení, ale nemali by sme ho korigovať tak, aby sa narušila základná systémová väzby, o ktorej hovoril pán minister, aby sme znížili výrazne mieru stimulácie. K tomu, čo hovorila pani poslankyňa Navrátilová, chcem povedať, že, po prvé, ja súhlasím s tým, že došlo k zníženiu v niektorých oblastiach, ale zároveň chcem povedať, že nedošlo k celkovému zníženiu výdavkov do sociálneho systému, lebo to sa často tak interpretuje. Keby ste si porovnali len čísla, ktoré sú v kapitole ministerstva práce, tak došlo k miernemu zvýšeniu z necelých 29 miliárd na 30,5 miliardy, ale tam nie je započítaný daňový bonus. A daňový bonus treba do toho započítať, lebo on mení systém a tie peniaze ostávajú v rodinách, čiže ten nárast celkového objemu prostriedkov do sociálneho systému je zhruba 3 miliardy korún v tomto roku oproti minulému roku, ale dochádza k inej štruktúre, ako sa vlastne tieto peniaze používajú. Ale zase nevylučujem, že v nemocenskom, ako ste spomínali príklad, že treba tú vec preskúmať a prípadne, ak sú tam disproporcie, riešiť to. Myslím si, že sa ale mýlite, pani poslankyňa, keď hovoríte o tom, keď vyvodzujete záver z toho, že keďže je v priemere v rodine 1,8 dieťaťa a pri dvoch deťoch je to na nule, pri jednom je to už pod nulou, takže pre väčšinu rodín je to tak. Ja neviem, vy ste asi matematička, ja nie som, takže sa ospravedlňujem, ak sa mýlim, ale myslím si, že tu nemožno zmiešavať aritmetický priemer a mediálny, jednoducho z aritmetického priemeru nemôžeme usudzovať, či väčšina rodín je takto alebo nie je, pretože to závisí od toho, ako je rozdelená početnosť detí v jednotlivých rodinách. Čiže myslím si, že nemožno vyvodzovať ten záver, ktorý hovoríte. Nárast maximálnej dávky, to pán minister vysvetlil v tom zmysle, že tam sa hovorí, ak je to zle naformulované, tak je to len zlá formulácia, tam sa netvrdí, že v priemere vzrastie, tam sa tvrdí, že vzrastie maximálne možná dosiahnuteľná dávka, ktorá je závislá od aktivity. A toto je kľúčové. Čiže aj to, aký bude dopad v jednotlivých rodinách, nebude závisieť len od toho, či sa zamestnajú, lebo ja súhlasím s tým, čo hovoril pán poslanec Blajsko, myslím, že tých reálnych pracovných príležitostí na reálnom trhu nie je dosť oproti tým ľuďom, ktorí robotu nemajú. Ale veď mení sa celý sociálny systém a zvýšili sa aj aktivačné príspevky, ktoré nie sú časovo limitované, teda nielen tí, ktorí si získajú reálne pracovné miesto na trhu, ale všetci, ktorí sú aktívni, ktorí prejavia aktivitu v tom zmysle, že sa uchádzajú o prácu a že pôjdu do tých aktivačných programov, ktoré štát pripravuje, by nemali na tom škodovať. Čiže týmto vytvárame priestor, aj keď sa nedá okamžite vytvoriť dosť reálnych pracovných miest v reálnej ekonomike, aby tí, ktorí sú aktívni a nenájdu si v tej reálnej ekonomike, ale sú aktívni, aby netratili a aby ten vplyv na nich negatívny nebol. Takže dovoľte mi uzavrieť to tým, že ja som veľmi rád, že mnohé veci sa nám podarilo vyjasniť vo výbore, kde sme dvakrát o tejto správe rokovali, že sa už neopakovali tvrdenia, ktoré spochybňovali predpoklady inflácie, predpoklady reálnych miezd a tak ďalej, za tými číslami si stojím, ktoré sú tam uvedené, a pravdou ale je, aj na ilustráciu tých príjmov v rodinách s deťmi, tam je to možno len zlá formulácia, ak ste to tak pochopili, pani poslankyňa. Tým som chcel povedať, že v rodinách s deťmi v priemere za celý rok to bude tak vtedy, ak ich príjmy budú rásť tak, ako budú rásť priemerné príjmy v národnom hospodárstve. Ale samozrejme že to neznamená, že v každej rodine budú rásť tak, ako rastú priemerné, v niektorých rodinách bude nárast príjmov vyšší, v niektorých nižší. Čiže v tých rodinách, kde bude nižší nárast príjmov, môže dôjsť k horšiemu, ako je ten priemerný popisovaný vývoj, ale to sa inak nedá zachytiť ako v priemerných agregovaných číslach. Takže chcem poďakovať všetkým poslancom za aktivitu aj za mnohé pripomienky, ktoré si myslím, že budú pre nás podnetné na to, aby sme ďalej tieto veci rozpracúvali a doťahovali aj tie detaily, ktoré možno neboli dostatočne postihnuté. Ďakujem pekne.